龙门横野断, 驿树出城来。 气色皇居近, 金银佛寺开。 往还时屡改, 川水日悠哉。 相阅征途上, 生涯尽几回。
徒然酌杯酒, 不觉散人愁。 相识仍远别, 欲归翻旅游。 夏云满郊甸, 明月照河洲。 莫恨征途远, 东看漳水流。
元丰初, 予以布衣西上, 过天长道中。 后四十余年, 辛丑正月, 避贼复游故地。 感叹岁月, 偶成此词。 稚柳苏晴, 故溪歇雨, 川迥未觉春赊。 驼褐寒侵, 正怜初日, 轻阴抵死须遮。 叹事逐孤鸿尽去, 身与塘蒲共晚, 争知向此, 征途迢递, 伫立尘沙。 念朱颜翠发, 曾到处, 故地使人嗟。 道连三楚, 天低四野, 乔木依前, 临路敧斜。 重慕想、东陵晦迹, 彭泽归来, 左右琴书自乐, 松菊相依, 何况风流鬓未华。 多谢故人, 亲驰郑驿, 时倒融尊, 劝此淹留, 共过芳时, 翻令倦客思家。